作者:張可久
標題:中呂・山坡羊春日二首
內容:芙蓉春帳，葡萄新釀，一聲《金縷》樽前唱。錦生香，翠成行，醒來猶問春無恙，花邊醉來能幾場？妝，黃四娘。狂，白侍郎。西湖沉醉，東風得意，玉驄驟響黃金轡。賞春歸，看花回，寶香已暖鴛鴦被，蘿繞綠窗初睡起。痴，人未知。噫，春去矣。雪夜扁舟乘興，讀書相映，不如高臥柴門靜。唾壺冰，短檠燈，隔窗孤月懸秋鏡，長笛不知何處聲？驚，人睡醒。清，梅弄影。別懷梨花都謝，春衫初卸，綠陰空鎖閒臺榭。遠山疊，暮雲遮，青青楊柳連官舍。此景此情難棄捨，車，且慢些。別，人去也。